Tista' tgħid li l-istorja rrepetiet ruħha 60 sena wara. 27 mexxej Ewropew imxew fuq il-passi tal-fundaturi tal-Komunità Ekonomika Ewropea li, fl-1957, iffirmaw it-Trattat ta' Ruma li bena din il-komunità, komunità li eventwalment welldet l-Unjoni Ewropea kif nafuha llum. 60 sena wara, fil-25 ta' Marzu 2017, fl-istess post, il-Palazzo dei Conservatori f'Ruma, 27 mexxej iffirmaw id-Dikjarazzjoni ta' Ruma. Dikjarazzjoni li għall-ewwel darba, turi l-qbil tal-Istati Membri li għandu jkun imsaħħaħ l-aspett soċjali u uman fl-Istati Membri kollha. B'hekk tkun qed titwettaq il-ħolma tal-missirijiet Ewropej li 60 sena ilu fasslu Unjoni politika u umana. Il-kapitali Taljana laqgħet il-mexxejja bl-aħjar mod u bl-ikbar sigurtà, f'atmosfera mgħonija bl-ispirtu Ewropew. Il-mexxejja ltaqgħu biswit il-bnadar tal-Istati Membri, li tpoġġew barra l-Pjazza Campidoglio, is-simobu li ta t-twelid tal-Unjoni Ewropea. Id-Dikjarazzjoni ta' Ruma tfasslet fuq erba' pilastri: • Ewropa sikura – fejn iċ-ċittadini jibbenefikaw minn moviment ħieles b'politika tal-migrazzjoni effiċjenti u responsabbli. • Ewropa sostenibbli – Ewropa magħquda fis-suq komuni li tikkrea l-impjiegi u l-prosperità, b'munita tant b'saħħitha li hija suġġetta għal tkabbir u bidla. • Ewropa Soċjali – li twaħħad il-progress ekonomiku ma' dak soċjali li tirrispetta s-sistemi differenti li tħaddan, u tiġġieled kontra esklużjoni soċjali u faqar. • Ewropa sinifikanti fl-istampa mondjali – li qed tibni relazzjonijiet ġodda madwar id-dinja, li terfa' r-responsabbiltà fit-tfassil ta' difiża komuni, Unjoni kburija bin-negozji li se tikseb ma' pajjiżi terzi. Dawn huma l-objettivi tal-mexxejja Ewropej għall-għaxar snin li ġejjin, bil-mexxejja jkunu kunfidenti li l-futur tal-Ewropa huwa f'idejhom u f'idejn iċ-ċittadini kollha. Bidu ġdid mibni fuq pilastru soċjali Id-diskors tal-Prim Ministru Joseph Muscat qabel il-mument storiku tal-bieraħ kien mibni fuq il-ħsieb li s-suċċess tal-Unjoni Ewropea jid dependi mill-ħila tal-mexxeja li jimplimentaw pilastru soċjali għall-aħħar, li l-Unjoni twettaq dak li tgħid u toffri l-protezzjoni li jistennew iċ-ċittadini. Fuq kollox, enfasizza li "rridu nagħmlu dak li ngħidu, u ngħidu dak li nagħmlu." Il-potenzjali ta' prosperità ekonomika ma tistax tintlaħaq jekk il-mexxejja jinjoraw ir-ruħ soċjali Ewropea. Il-Papa Franġisku wkoll innota f'laqgħa mal-mexxejja nhar il-Ġimgħa, li t-Trattat ta' Ruma ta' 60 sena ilu mhux biss welled komunità mfassla fuq prinċipji politiċi u ekonomiċi, iżda fuq kollox dar madwar viżjoni umana. Viżjoni li hija l-essenza tal-Unjoni Ewropea minn issa 'l quddiem, għaliex l-implimentazzjoni ta' dimensjonijiet soċjali għandha ssir b'relazzjoni ma' miżuri ekonomiċi li jgħinu n-negozji jkabbru l-ekonomija u joħolqu impjieg aħjar," jgħid il-Prim Ministru Muscat. Dan iwassal biex il-ħaddiema Ewropej ikollhom iż-żieda fil-pagi li ħaqqhom. Minkejja li s-27 Stat Membru ma għamlux dan il-vjaġġ flimkien, id-differenzi ta' bejniethom kapaċi jagħmluhom iktar b'saħħithom. Madanakollu, kull Stat kellu l-kuraġġ u d-determinazzjoni li jingħaqad fi stampa ferm ikbar, biex ikunu assigurati l-paċi, il-prosperità u l-iżvilupp taċ-ċittadini. Issa, f'dan il-kapitlu l-ġdid, il-mexxejja għandhom jiffukaw fuq kif it-teħid tad-deċiżjonijiet jista' jsir b'mod iktar faċli u effettiv, li kapaċi jiġġieled kull sfida. Dan billi l-mexxejja jirrikonuxxu li iva, l-Ewropa nbidlet, u se tkompli tinbidel: "li ma nagħmlu xejn u nibqgħu fejn aħna, mhix għażla, sakemm ma rridux ngħaddu għall-paġni tal-istorja bħala l-mexxejja li ma ħadux azzjoni u kissru proġett ta' 60 sena, li fuq kollox, bena l-paċi u l-prosperità fuq il-kontinent," qal il-Prim Ministru Muscat. Naturalment, wieħed ma jistax jinjora l-fatt li l-Unjoni Ewropea diġà kisbet riżultati tanġibbli, speċjalment f'okkażjonijiet fejn l-Istati Membri ħadmu id f'id. Iżda l-prinċipju ta' solidarjetà m'għandux ikun għażla a la carte li Stat jagħti biss meta jixtieq. Fil-fatt, il-frażi solidarjetà spikkat f'k ull diskors li sar qabel id-dikjarazzjoni ta' Ruma. Il-Prim Ministru Taljan Paolo Gentiloni fakkar li bejn l-1957 u l-2017, "l-Ewropa, bl-isfidi kollha li affaċċjat, kellha vjaġġ ta' kisbiet kbar, bħas-suq komuni." Fakkar ukoll li dawn kienu 60 sena ta' paċi, riżultat tal-valuri li missirijietna, li għexu żewġ gwerer u dittatorjati, tant ħadmu għalihom. Il-President tal-Parlament Ewropew, Antonio Tajani qal li din id-dikjarazzjoni storika tal-2017 "mhix waħda mibnija fuq retorika, iżda fuq impenn lejn il-ħames mitt miljun ċittadin Ewropew." Ċittadini li issa huma fiċ-ċentru ta' ħidmet l-ogħla istituzzjonijiet. "L-għaqda bejn l-Istati Membri biss se tipprometti futur aħjar għaċ-ċittadini, u tipprometti Ewropa li ma titlifx triqitha," jgħid il-President tal-Kummisjoni Ewropea Jean Claude Juncker. Kulma jmur dan kollu għandu jħeġġeġ il-mexxejja biex juru liċ-ċittadini li, fi kliem il-President tal-Kunsill Ewropew, Donald Tusk, "iva, jinteressahom mil-legat ta' missirijiethom, u jinteressahom mil-legat li huma stess se jħallu warajhom".